	[image: ]
	[image: LOGO ΣΠΙΤΙ ΤΗΣ ΚΥΠΡΟΥ]



	[bookmark: _GoBack]Εν Αθήναις
Ένας αιώνας Ανόρθωσις Αμμοχώστου

στο Θέατρο του Ιδρύματος
Μιχάλης Κακογιάννης
	[image: nov 24]



Για περισσότερο από έναν αιώνα ο αθλητικός Σύλλογος Ανόρθωσις Αμμοχώστου επιτελεί πολυσήμαντο και πολύμορφο πνευματικό, πολιτιστικό, κοινωνικό και αθλητικό έργο με ενεργή συμμετοχή και ουσιαστική συμβολή και δράση στους αγώνες του ελληνικού έθνους.
Η εκατονταετής λαμπρή πορεία και πολυσχιδής προσφορά του ιστορικού Συλλόγου, που είναι ταυτισμένη με τη σύγχρονη ιστορία της Κύπρου και τους αγώνες του κυπριακού Ελληνισμού, αναδείχθηκε σε ειδική εκδήλωση, με τίτλο Εν Αθήναις – Ένας αιώνας Ανόρθωσις Αμμοχώστου, που πραγματοποιήθηκε την Πέμπτη 24 Νοεμβρίου 2016, στο Θέατρο του Ιδρύματος Μιχάλης Κακογιάννης. Αφορμή η έκδοση του λευκώματος Ένας αιώνας Ανόρθωσις Αμμοχώστου στις σελίδες του οποίου καταγράφονται γνωστές και άγνωστες σελίδες της ιστορίας του Συλλόγου, των ανθρώπων του αλλά και της πόλης που τον γέννησε.
Χαιρετισμό απηύθυναν, ο Πρόεδρος του Συλλόγου Ανόρθωσις Αμμοχώστου κ. Χαράλαμπος Μανώλη, ο Πρέσβης της Κυπριακής Δημοκρατίας κ. Κυριάκος Κενεβέζος και, εκ μέρους του Υπουργού Εθνικής Άμυνας της Ελληνικής Δημοκρατίας κ. Πάνου Καμμένου, ο Διευθυντής του Διπλωματικού Γραφείου του, Πρέσβης κ. Ελευθέριος Καραγιάννης.
Ακολούθησε ομιλία του πρώην Πρέσβη της Κυπριακής Δημοκρατίας, Καθηγητή Νεότερης Ιστορίας Πανεπιστημίου Νεάπολις Πάφου κ. Γιώργου Γεωργή με θέμα Η συμμετοχή της Αμμοχώστου και της Ανόρθωσης στους αγώνες του Ελληνικού Έθνους και η παρουσίαση του βιβλίου ιστορίας του Συλλόγου Ένας αιώνας Ανόρθωσις από τον δημοσιογράφο ερευνητή κ. Γιώργο Μελετίου, ο οποίος είχε την ευθύνη της επιμέλειας και του συντονισμού της έκδοσης. 
Στο πλαίσιο της εκδήλωσης ο Σύλλογος Ανόρθωσις Αμμοχώστου απένειμε μεταθανάτιες τιμητικές διακρίσεις, στον πρώτο προπονητή και ποδοσφαιριστή του Συλλόγου (1933-36), παλαιότερα ποδοσφαιριστή του Παναθηναϊκού και της Εθνικής Ελλάδος, Δημήτρη (Μίμη) Πιερράκο, ο οποίος έπεσε ηρωικά μαχόμενος στο αλβανικό μέτωπο, και στον Συνταγματάρχη Πεζικού Ανδρέα Μουζάκη, τον πρώτο Έλληνα αξιωματικό πεσόντα κατά τη διάρκεια της τουρκικής εισβολής, στις 20 Ιουλίου 1974, υπερασπιζόμενος την Αμμόχωστο.
Απένειμε, επίσης, τον «Χρυσό Φοίνικα», την ύψιστη διάκριση του Συλλόγου, στην Ελληνική Δημοκρατία, ως ένδειξη ευγνωμοσύνης για την αδιάλειπτη προσφορά της στα προσφυγικά σωματεία της Κύπρου και ιδιαίτερα στην Ανόρθωση, τον οποίον παρέλαβε ο Πρέσβης κ. Καραγιάννης.
Η εκδήλωση διανθίστηκε με οπτικό υλικό για την ίδρυση του Συλλόγου, για τη συμμετοχή της Ανόρθωσης στον Εθνικοαπελευθερωτικό Αγώνα της ΕΟΚΑ 1955-1959 και για τα πρώτα δύσκολα χρόνια της προσφυγιάς μετά την τουρκική εισβολή.
Ο συνθέτης Μιχάλης Χριστοδουλίδης έπαιξε στο πιάνο τα τραγούδια του Γυρισμός, Αμμόχωστος και Τριανταφυλλένη, τα οποία ερμήνευσε η Κατερίνα Χατζηχριστοδούλου, ενώ ο Στέλιος Χιώτης ερμήνευσε το τραγούδι του Χώμα που περπάτησα, ύμνο της Ανόρθωσης, προκαλώντας μεγάλη συγκίνηση σε όλους τους παρευρισκομένους, οδηγώντας τους νοερά στη μαρτυρική Αμμόχωστο που  ακόμη διεκδικεί το δίκιο της.
Η εκδήλωση τελούσε υπό την αιγίδα του Πρέσβη της Κυπριακής Δημοκρατίας κ. Κυριάκου Κενεβέζου, του Υπουργού Παιδείας και Πολιτισμού της Κυπριακής Δημοκρατίας κ. Κώστα Καδή και πραγματοποιήθηκε σε συνεργασία με την Ομοσπονδία Κυπριακών Οργανώσεων Ελλάδας (Ο.Κ.Ο.Ε.) και την Ένωση Κυπρίων Ελλάδας (Ε.Κ.Ε.).

